钦定古今图书集成/理学汇编/文学典/第166卷 > 徐师曾文体明辩 > 《答范文叔》朱子
## 钦定古今图书集成/理学汇编/文学典/第166卷 > 徐师曾文体明辩 > 《答范文叔》朱子

《春风堂记》，久已奉诺，安敢忘之？但近觉孤危之迹，为
当世所愤疾，日以益甚，遂绝口不敢为人出一语，非
独畏祸，亦义理之当然也。兼亦觉得此等空言，无益
于实，仅同戏剧区区装点，是亦徒为玩物丧志而已。
若论为已切实功夫，岂此等所能助？而为人由己，亦
何待它人之助耶？况明道先生气象如此，乃是不违
仁之影。子今于影外旁观而玩其形，似孰若深察其
心之所到而身诣之之为实耶？窃谓为仁之要，固不
出乎圣贤之言，若子夏所谓“博学笃志、切问近思”，夫
子所谓“克己复礼”，所谓“恭敬忠恕”，可以备见其用力
之始终矣。幸深味乎此而实加功焉，则为有以慰区
区之望，固不在于言语文字之间而已也。